text: भोपाल.मध्यप्रदेश में पूर्व मुख्यमंत्री की हैसियत से कैलाश जोशी, दिग्विजय सिंह, उमा भारती और बाबूलाल गौर को दिए गए बंगलों का आवंटन सरकार ने रद्द कर दिया। हाईकोर्ट ने एक जनहित याचिका पर पिछले माह पूर्व मुख्यमंत्रियों को आजीवन नि:शुल्क आवास देने की व्यवस्था को अवैधानिक ठहराते हुए एक महीने में कार्रवाई करने को कहा था। गृह विभाग ने आवंटन निरस्त कर हाईकोर्ट को अवगत करा दिया है। विभाग ने महाधिवक्ता कार्यालय को सूचना भेजने के साथ ही लोक निर्माण विभाग को जल्द से जल्द बंगले खाली करवाने के लिए लिखा है।